钦定古今图书集成/明伦汇编/官常典/第789卷 > 孙长卿
## 钦定古今图书集成/明伦汇编/官常典/第789卷 > 孙长卿

按《宋史》本传：“长卿，字次公，扬州人。以外祖朱㢲任为
秘书省校书郎。天禧中，㢲守雍，命随所取浮图像入
见。仁宗方权听天下事，嘉其年少敏占对，欲留侍东
宫。辞以母疾。诏迁官知楚州粮料院。郡仓积米五十
万，陈腐不可食，主吏皆惧法，毋敢轻去。长卿为酌新
旧均渫之，吏罪得免。通判河南府。秋，大雨，军营坏。或”
言某众将叛，洛中讙然。长卿驰谕之曰：“天雨败屋庐
未能葺，汝辈岂有欲叛意，得无有乘此动吾军者邪？”
推首恶一人诛之，留宿其所，众遂定。诏汰三陵奉先
卒，汰者群噪府下，长卿矫制使还，而具言不可汰之
故，朝廷为止。知和州，民诉人杀弟，长卿察所言无理，
问其赀曰：“上等也，家几人？”曰：“惟此弟尔。”曰：“然则汝杀
弟也。”鞫之服，郡人神明之。提点益州路刑狱，历开封
盐铁判官，江东、淮南、河北转运使，江、浙、荆淮发运使，
岁漕米至八百万，或疑其多，长卿曰：“吾非欲事羡赢，
以备饥岁尔。”议者谓楚水多风波，请开盱眙河，自淮
趋高邮。长卿言地阻山回绕，役大难就。事下都水，调
工数百万，卒以不可成，罢之。时又将弛茶禁而收其
征，召长卿议。长卿曰：“本祖宗榷茶，盖将备二边之籴，
且不出都内钱，公私以为便。今之所行，不足助边籴
什一，国用耗矣。”乃条所不便十五事，不从。改陕西都
转运使。逾年，知庆州。州据险高，患无水，盖尝疏引涧
谷汲城中，未几复绝。长卿凿百井，皆及泉。泥阳有罗
川、马岭，上构危栈，下临不测之渊，过者惴恐。长卿访
得唐故道，辟为通涂。加集贤院学士、河东都转运使，
拜龙图阁直学士、知定州。熙宁元年，河北地大震，城
郭仓庾皆𬯎，长卿尽力缮补。神宗知其能，转兵部侍
郎，留再任。明年，卒，年六十六。长卿无文学，而长于政
事，为能臣，性洁廉，不以一毫取诸人。“定州”当得园利
八十万，悉归之。公既没，诏中使护其丧归葬。